Medicare klinike za hitnu njegu – tu su kada ih trebate

Diljem Australije, rastuća mreža Medicare klinika za hitnu njegu (Medicare Urgent Care Clinics)pruža besplatnu zdravstvenu skrb za hitne bolesti i ozljede, smanjujući pritisak na odjele hitne pomoći i olakšavajući pristup hitnoj njezi kada Vam je potrebna.

Medicare klinike za hitnu njegu se svaki dan otvaraju rano i rade do kasno i ne trebate imati zakazani termin ili uputnicu. Oko 70 posto Australaca živi unutar 20 minuta vožnje od Medicare klinike za hitnu njegu.

Medicare klinike za hitnu njegu jedan su od načina na koji australska vlada ulaže u Medicare kako bi Australcima osigurala bolji pristup, po pristupačnoj cijeni, zdravstvenoj skrbi, hitnoj njezi i podršci za mentalno zdravlje.

# Što je hitna njega?

* Opću ili rutinsku njegu pruža Vaš lokalni liječnik opće prakse ili medicinska sestra.
* Hitna njega je kada imate ozljedu ili bolest koja ne može čekati redoviti pregled kod liječnika opće prakse, ali nije opasna po život.
* Hitna pomoć je kada imate ozljedu ili bolest koja je opasna po život.

## Niže su navedeni primjeri različitih vrsta skrbi.

### Opća ili rutinska njega

* Dijagnostika i liječenje širokog spektra bolesti i oboljenja
* Opći pregledi i kontrole zdravlja
* Cijepljenja
* Recepti
* Savjeti za mentalno zdravlje
* Savjeti za planiranje obitelji
* Uputnice za pretrage, skeniranja ili specijalističku njegu
* Stalna njega kod kroničnih bolesti i procjene zdravlja

### Hitna njega

* Manje infekcije
* Manji prijelomi, uganuća, sportske ozljede i bolovi u vratu i leđima
* Infekcije mokraćnog sustava (Urinary tract infections – UTIs)
* Manje posjekotine
* Spolno prenosive infekcije (Sexually transmitted infections – STIs)
* Ubodi insekata i osip
* Manje infekcije oka i uha
* Bolest dišnog sustava
* Gastroenteritis
* Blage opekline

### Hitna pomoć

* Bol ili stezanje u prsima
* Poteškoće s disanjem
* Nekontrolirano krvarenje
* Teške opekline
* Trovanje
* Utrnulost ili paraliza
* Nesvjestica
* Osoba ne reagira ili ima napadaje
* Trajna groznica kod dojenčadi

Ako Vi ili netko koga njegujete ima po život opasnu ozljedu ili bolest, nazovite trostruku nulu (000) ili otiđite u najbližu službu hitne pomoći.

# Kada trebam posjetiti Medicare kliniku za hitnu njegu?

Ako imate ozljedu ili bolest koja zahtijeva liječničku pomoć, zapitajte se:

* Je li ovo opasno po život i trebam li hitnu pomoć?
* Može li ovo pričekati dok ne zakažem pregled kod svog lokalnog liječnika opće prakse?

Ako se ne radi o hitnom slučaju, ali ne možete čekati redoviti pregled kod svog liječnika opće prakse, Medicare klinika za hitnu njegu će Vas procijeniti i liječiti istog dana. Medicare klinike za hitnu njegu su otvorene s produženim radnim vremenom, 7 dana u tjednu.

# Tko može doći u Medicare klinike za hitnu njegu?

Medicare klinike za hitnu njegu pružaju skupno naplaćivanje (besplatno) za hitnu medicinsku skrb za svakoga s Medicare karticom. Ne treba Vam zakazani termin ili uputnica.

# Što mogu očekivati kada posjetim Medicare kliniku za hitnu njegu?

Kada stignete u Medicare kliniku za hitnu njegu, medicinska sestra će procijeniti Vašu ozljedu ili bolest kako bi vidjela koliko je to hitno. Ovo je sustav 'trijaže' koji se koristi za odlučivanje koji pacijenti trebaju prvi vidjeti liječnika ili medicinsku sestru.

Osobe u najtežem stanju mogu biti primljene prije ostalih, koji čekaju dulje, ili prije onih koji imaju zakazan pregled. To osigurava da se najhitniji slučajevi najprije liječe.

# Više informacija

Kako biste pronašli najbližu Medicare kliniku za hitnu njegu, posjetite health.gov.au/MedicareUCC (http://health.gov.au/MedicareUCC).

Za informacije o tome kako Vam Medicare može pomoći, posjetite medicare.gov.au/stronger (http://medicare.gov.au/stronger).